
I.

Charakteristika

1. Na mieste zásahu môže dôjsť k výskytu mnohých infekčných chorôb a k ich prenosu na zasahujúcich hasičov. Niektoré takto prenesené ochorenia sa prejavia okamžite a niektoré po uplynutí niekoľkých dní, mesiacov alebo až niekoľkých rokov.

2.  Infekcia je proces, pri ktorom sa choroboplodné mikroorganizmy (baktérie, víry alebo parazity) dostávajú do styku s hostiteľským makroorganizmom a vyvolávajú jeho ochorenie, t. j. množia sa a spôsobujú nákazu. 
3.  Infekcie sa členia  

a) na alimentárne infekcie, ktoré pochádzajú z potravy,

b) na vzdušné nákazy bakteriálneho pôvodu a vírusového pôvodu,

c) na antroponoózy, t. j. choroby prenosné zo zvierat,

d) na infekcie prenesené do živého tkaniva a z krvného obehu.

4.  Základná schéma šírenia infekcie:

a) zdroj pôvodcu infekcie,

b) cesta prenosu (priama alebo nepriama – sprostredkovaná),

c) vnímavý organizmus.

5. 
Reakcia organizmu človeka na zdroj infekcie závisí od vnútorných faktorov           a vonkajších faktorov organizmu, a  to najmä od prítomnosti prirodzených protilátok a naočkovaných protilátok a dávky infekcie a od ich schopnosti vyvolať ochorenie.

II.

Predpokladaný výskyt

1.  K alimentárnej infekcii môže dôjsť predovšetkým pri dlhotrvajúcich zásahoch, keď dochádza ku kumulácii väčšieho počtu osôb, nedodržiavajú sa základné hygienické zásady alebo sa zabezpečuje náhradné stravovanie a provizórne stravovanie alebo dovoz pitnej vody. Do tejto skupiny patria hlavne salmonelózy, bacilárne úplavice, hepatitída A, brušný týfus, paratýfus alebo otrava potravinami (napríklad  botulizmus alebo stafilokoková enterotoxikóza).

2.  Vzdušné infekcie sa môžu šíriť v rôznej časovej postupnosti a pri väčšej kumulácii osôb, pri niektorých infekciách a nákazách rozvírením prachových častíc, najmä pri premiestňovaní steblovitých rastlín, v ktorých sa predtým vyskytovali menšie hlodavce. K vzdušnej infekcii môže dôjsť predovšetkým pri dlhotrvajúcich zásahoch v prípade požiarov skladov steblovitých rastlín, kde sa vykonáva ručné vyskladňovanie a podobne. Patria k ním hlavne chrípka, stafylokokové, streptokokové ochorenia, meningokové ochorenia alebo pneumokokové ochorenia, mononukleóza, tularémia, sneť slezinná a iné.

3. Antroponoózy – môžu danú osobu infikovať priamym kontaktom s nakazeným zvieraťom. Ide najmä o besnotu, leptospirózu, tularémiu, brucelózu, toxoplazmózu, kliešťovú encefalitídu a iné; k tomuto druhu infekcie môže dôjsť pri evakuácii zvierat, počas povodní, pri dopravných nehodách, lesných požiaroch a podobne.
4. 
Prenesenie infekcie do živého tkaniva alebo do krvného obehu je spôsobené priamym intenzívnym kontaktom s infikovanou krvou pri rezných poraneniach       a bodných poraneniach u zasahujúcich hasičov. Do tejto skupiny môžeme zaradiť tetanus, hepatitídu B a AIDS (HIV). K prenosu týchto infekcií dochádza pri poranení hasiča (hĺbkové poranenie, krvácanie); k tomuto druhu infekcie môže dôjsť pri všetkých zásahoch vtedy, ak dôjde k poraneniu, ktoré nie je ošetrené. Infekcia vírom HIV predpokladá priamy intenzívny kontakt s infikovanou krvou zachraňovaného, t. j.  musí dôjsť aj k poraneniu hasiča. K prenosu HIV môže dôjsť najmä pri dopravných nehodách a iných haváriách, kde pri zranení hasiča (napríklad pri porezaní ruky) môže dôjsť k styku s krvou zachraňovaného.

III.

Ochrana

1. Z hľadiska taktiky hasičských jednotiek pri zásahu spočíva ochrana životov            a zdravia hasičov pred nebezpečenstvom infekcie v týchto zásadách: 

a) vyhodnocovanie rizík a používanie osobných ochranných pracovných prostriedkov zodpovedajúcich úrovni vyskytujúceho sa rizika,

b) dodržiavanie základných hygienických pravidiel, zásad dekontaminácie a dezinfekcie, 

c) zabezpečenie nezávadných potravín a pitnej vody, umožniť vytvorenie základných hygienických podmienok na mieste zásahu pri výdaji stravy alebo nápojov (zvoliť vhodné miesto, mať pripravené prostriedky na základnú osobnú hygienu, kontaminované odevy odkladať mimo miesta stravovania),

d) odporúča sa preventívne očkovanie proti tetanu, hepatitíde B a kliešťovej encefalitíde,

e) vykonávanie kontroly tela proti kliešťom po zásahoch v prírodnom prostredí,

f) čo najrýchlejšie ošetrenie prípadných poranení vhodným dezinfekčným prostriedkom a obväzovým materiálom,

g) zabezpečenie pri napadnutí človeka zvieraťom, aby zviera bolo odoslané na veterinárne vyšetrenie; napadnutie človeka zvieraťom je dôvodom na utratenie zvieraťa,

h) dôkladné zdokumentovanie všetkých poranení a prípadných podozrení           z infekcie,

i) dekontaminácia použitých vecných prostriedkov alebo zabezpečenie ich bezpečnej likvidácie.

2.  Ochranné prostriedky : 

     a) proti vzdušným infekciám používať autonómne dýchacie prístroje; bez dôslednej dezinfekcie nesmú používať ochrannú masku viaceré osoby,

     b)  v prípade záchrany osôb pri dopravných nehodách používať pod pracovnými ochrannými rukavicami aj latexové rukavice alebo vinylové rukavice,

     c)  na ošetrenie poranení používať iba zdravotnícky materiál.

